**А.Ф. Рацько**

**АЙЧЫННАЯ ГІСТАРЫЯГРАФІЯ ПЕРАДУМОЎ АДМЕНЫ ПРЫГОНУ Ў БЕЛАРУСІ**

**Весці БДПУ. Сер. 2. Гісторыя. Філасофія. Паліталогія. – 2012. – № 4. – С. 10-14.**

**Ключавыя словы:**гістарыяграфія, рэформа 1861 г., беларускія губерні, перадумовы адмены прыгону.

**Кароткі агляд (рэферат):** Аналізуюцца асноўныя дасягненні навуковай думкі канца ХІХ – пачатку ХХІ ст. па праблеме перадумоў адмены прыгону ў Беларусі. Вылучаныя і прааналізаваныя найбольш істотныя работы айчынных гісторыкаў па разглядаемай тэме, што дазваляе лепш зарыентавацца ў іх вялікай колькасці і разнастайнасці. Удзяляецца значная ўвага асаблівасцям сацыяльна-эканамічнай і палітычнай сітуацыі ў беларускіх губернях напярэдадні рэформы 1861 г.

Праблема перадумоў адмены прыгону ў Беларусі на працягу многіх гадоў знаходзілася ў полі зроку гісторыкаў. Гэта было звязана ў першую чаргу з тым, што менавіта памешчыкі беларуска-літоўскіх губерняў першымі адгукнуліся на ініцыятыву царскага ўрада прыступіць да падрыхтоўкі адмены прыгоннага права ў Расіі. Нагадваючы пра вядомы рэскрыпт Аляксандра ІІ віленскаму генерал-губернатару У.І. Назімаву, даследчыкі у большасці абмяжоўваліся канстатацыяй таго факта, што мясцовае дваранства было больш падрыхтавана да скасавання прыгону і было вельмі абцяжарана ўводзімымі абавязковымі інвентарамі. Аднак на сённяшні дзень у гістарыяграфіі яшчэ застаецца шэраг праблем, звязаных з высвятленнем сацыяльна-эканамічнай і палітычнай сітуацыі ў Беларусі напярэдадні рэформы 1861 г. Дыскусійным застаецца пытанне аб тым, наколькі крызіс прыгонніцтва як сістэмы гаспадарання стаў непасрэднай, а для кагосці і галоўнай прычынай, якая прымусіла памешчыкаў краю зрабіць свой выбар на карысць адмены прыгону.

Пачатак вывучэнню адмены прыгону ў беларускім рэгіёне паклалі першыя беларускія гісторыкі М.В. Доўнар-Запольскі [1], У.М. Ігнатоўскі [2]., У.І. Пічэта [3]. На аснове статыстычных і фактычных дадзеных яны даследавалі розныя аспекты рэформы 1861 г. У працах гісторыкаў закраналіся і пытанні перадумоў сялянскай рэформы ў краі. Так, напрыклад, разважаючы адносна “выказвання за вызваленне” сялян, якое зрабілі беларуска-літоўскія памешчыкі, М.В. Доўнар-Запольскі пісаў: “… Беларусь была адной з частак Расіі, у якой становішча спраў моцна згусцілася. Прыгоннае права тут абцяжарвала і памешчыкаў не таму, што яны былі вельмі ліберальныя, а таму, што яны адчувалі націск сялянскай масы з аднаго боку і абмежаванне сваіх правоў увядзеннем інвентароў – з другога. Несумненна і тое, што беларускія і літоўскія памешчыкі менш за рускіх баяліся застацца без прыгоннай працы, таму што іх адносіны з суседнімі краінамі, дзе беззямельны сельскі батрак быў у залежнасці ад памешчыка, падказвалі ім суцяшальнае будучае”. Далей аўтар адзначае, што мясцовыя памешчыкі, “… жадаючы пазбегнуць інвентароў, выказваліся за вызваленне, але без зямлі” [4]. У.М. Ігнатоўскі пісаў: “Сялянская рэформа няўхільная. У 1861 г. за яе прымаецца ўрад Аляксандра ІІ. Беларускае панства ліберальнага настрою, якое ўжо адчувае дыханне прамысловага капіталізму, вельмі рада выпадку вызваліць сялян ад зямлі і зямлю ад сялян. Яно ўсімі сіламі прагнецца зменшыць колькасць зямлі, якую трэба нарэзаць сялянству. Для іх новай панскай гаспадаркі патрэбны малазямельны селянін, каторы і пасля вызвалення аддаваў бы ім свае рабочыя рукі па нізкай плаце” [5]. Недахопам прац У.М. Ігнаторўскага з’яўлялася тое, што ў большасці з іх адсутнічалі спасылкі на крыніцы. Акрамя гэтага, аўтар акрэслівае рэгіён даследаванняў: Мінская, Магілёўская, Гродзенская, Смаленская губерні, а таксама частку Віцебскай і Віленскай, асобныя паветы Чарнігаўскай губерні.

У 20-30-я гг. адбываецца станаўленне марксісцка-ленінскай гістарыяграфіі і зараджэнне тых накірункаў канкрэтна-гістарычных даследаванняў, якія потым будуць развівацца на працягу ўсяго ХХ ст. У работах У.І. Леніна, напісаных у 1911 г. у сувязі з пяцідзесяцігоддзем рэформы 1861 г. “Сялянская рэформа” і пралятарска-сялянская рэвалюцыя”, “З нагоды юбілею” і “Пяцідсяцігоддзе падзення прыгоннага права”, Ленін вылучыў наступныя перадумовы рэформы: сіла эканамічнага развіцця, прымусіўшая прыгоннікаў “узяцца” за рэформу; масавы рух (павелічэнне колькасці сялянскіх “бунтаў” з кожным дзесяцігоддзем), вырастаючы на гэтай падставе; сіла рэвалюцыйнага руху, які прадстаўляў сялянскія інтарэсы і адлюстроўваў у сваёй ідэалогіі патрабаванні сялянскіх мас [6, с. 173]. Ленінскія палажэнні аб рэформе як выніку класавай барацьбы былі пакладзены ў аснову даследванняў беларускіх гісторыкаў.

А. Бурдзейка ў сваім артыкуле “Да пытання аб рэформе 1861 г. на Беларусі” звярнуў ўвагу на дрэнныя ўзаемаадносіны паміж царызмам і мясцовымі беларускімі памешчыкамі напярэдадні адмены прыгону. Ён пісаў: “Не давяраючы шляхецтву, урад павінен быў шукаць падтрымання з боку сялянства” [7, с. 452]. У той жа час ніякіх доказаў гэтага палажэння аўтар не прыводзіць. На думку А. Бурдзейкі, менавіта гэты недавер царызму да мясцовай шляхты стаў адной з прычын таго, што вызваленне сялян ад прыгону на беларускіх землях адбывалася па двух мясцовых “Палажэннях”.

У 1935 г. выйшла з друку работа К.І. Кернажыцкага “Гаспадарка прыгоннікаў на Беларусі ў канцы XVIII і першай палове ХІХ ст.”, у якой аўтар ахарактарызаваў буйныя памешчыцкія гаспадаркі, маёмаснае становішча сялян, забяспечанасць іх рабочай і прадукцыйнай жывёлай напярэдадні адмены прыгону [8]. К.І. Кернажыцкі, які пераняў погляды У.І. Леніна, паказаў працэс разлажэння феадальных і зараджэння капіталістычных адносін у Беларусі ў канцы XVIII – першай палове ХІХ ст., палемізаваў з буржуазнымі гісторыкамі аб прычынах аграрнай рэформы. Ён пісаў, што П.Б. Струве, А.А. Карнілаў і інш. імкнуліся прадставіць прыгонную гаспадарку як гаспадарку таварную і “барацьбу ліберальнага памешчыка і буржуазіі” як галоўную пружыну рэформы. “Але асноўнымі антаганістамі ў класавай барацьбе з’яўляюцца прыгоннікі і сялянства, менавіта класавая барацьба сялянства была адной з галоўных прычын рэформы” [8, с. 103].

І. Лочмель у сваім артыкуле “Адмена прыгоннага права на Беларусі ў 1861 г.” [9] адзначаў, што ў першай палове ХІХ ст. на беларускіх землях адбываўся працэс разлажэння феадальна-прыгоннага ладу. Прыгоннае права з’яўлялася тормазам для развіцця капіталістычнай прамысловасці і сельскай гаспадаркі. Узмацненне феадальнай эксплуатацыі прыводзіла да буйных сялянскіх хваляванняў. Не супакоіла, а яшчэ больш абвастрыла барацьбу сялян з памешчыкамі ўвядзенне абавязковых інвентароў. Гэта, на думку І. Лочмеля, прымусіла паноў зрабіць выснову, што “прыйшоў час палажыць канец прыгону, што трэба замяніць яго добраахвотнымі пагадненнямі памешчыкаў з сялянамі [9, с. 84-87].

Аўтары калектыўнай працы па гісторыі Беларускай ССР, якая выйшла ў 1954 г. [10], звярнулі ўвагу на тое, што царызм баяўся апазіцыйна настроенага дваранства, якое магло выкарыстаць выступленні сялян у сваіх нацыянальных мэтах. Па гэтай прычыне ўрад вырашыў аказаць падтрымку менавита сялянству. Акрамя таго, памешчыкі Гродзенскай, Віленскай і Ковенскай губерняў таксама лічылі неабходным адмяніць прыгонагае права. З аднога боку іх напалохаў масавы сялянскі рух, а з другога – невыгаднасць прыгоннай сістэмы гаспадаркі. Аднак пры вызваленні сялян яны выступалі за захаванне ў сваіх руках усёй зямлі[10, с. 260-261]. Адным з недахопаў калектыўнай працы з’яўляецца тое, што ў ёй не даюцца спасылкі на крыніцы, за выключэннем твораў класікаў марксізму-ленінізму.

Першая спроба вывучэння гісторыі адмены прыгону па ўсёй Беларусі была зроблена М.Б. Фрыдман [11]. Даследаванне пачынаецца з главы “Сацыяльна-эканамічныя і палітычныя перадумовы адмены прыгоннага права” дзе аўтар прыйшла да высновы, што ў выніку абвастрэння крызісу феадальна-прыгонніцкай сістэмы далейшае развіццё ўсіх галін гаспадаркі патрабавала адмены прыгону. Таксама вялікую небяспеку для пануючага класа памешчыкаў і ўсяго існуючага ладу ўяўляў усёнарастаючы сялянскі рух [11, с. 65-66].

М.М. Улашчык у сваім фундаментальным даследаванні “Предпосылки крестьянской реформы 1861 г. в Литве и Западной Белоруссии” [12] на базе шырокага кола архіўных крыніц прааналізаваў ўвесь спектр аграрнай праблематыкі напярэдадні адмены прыгону: склад насельніцтва, землеўладанне, памешчыцкую і сялянскую гаспадаркі, развіццё таварных адносін, сялянскі рух. Як заўважыў С. Токць, “нягледзячы на тое, што адзначаная работа ўключала матэрыял толькі па трох губернях – Гродзенскай, Віленскай і Ковенскай, высновы аўтара мелі важнае значэнне для ўсёй тэрыторыі Беларусі, склаўшы зыходную пазіцыю для наступных даследаванняў па першай палове ХІХ ст.” [13, с. 52].

У 1962 г. выйшаў з друку вядомы артыкул акадэміка М.В. Нечкінай “Рэформа 1861 года як пабочны прадукт рэвалюцыйнай барацьбы ”[14], які быў прысвечаны метадалогіі вывучэння сялянскай рэформы. Нечкіна, як адзін з ідэолагаў гістарычнай навукі ў СССР, крытыкавала вядомых даследчыкаў М.Н. Пакроўскага, Я.А. Марахаўца і П.А. Зайанчкоўскага за недастаткова распрацаваныя аспекты рэформы: канфлікт паміж прадукцыйнымі сіламі і вытворчымі адносінамі, рэвалюцыйную сітуацыю 1859-1861 гг., рэформу як пабочны прадукт рэвалюцыйнай барацьбы. Яна патрабавала ад гісторыкаў абавязковага выканання пэўнага алгарытму падачы матэрыяла ў адпаведнасці з ленінскім палажэннем аб тым, што масы не хочуць жыць па-старому (масавы рух і палітычная барацьба) і ў выніку гэтага вярхі не могуць кіраваць па-новаму. На думку Нечкінай рэскрыпт цара віленскаму генерал-губернатару У.І. Назімаву 1857 г. патрэбна паказваць абавязкова праз прызму масавага сялянскага руху і падзей у лагеры рэвалюцыйнага руху [14, с. 15-16].

Прытрымоўваючыся ленінскай метадалогіі даследавання, беларускія гісторыкі працягвалі вывучэнне праблем генезісу капіталізму ў сельскай гаспадарцы Беларусі, сялянскага руху, а таксама перадумоў адмены прыгону ў краі. Так, напрыклад, В.У. Чапко, прааналізаваўшы стан развіцця памешчыцкай і сялянскай гаспадарак у першай палове ХІХ ст., прыйшла да высновы, што для правядзення сялянскай рэформы ў Беларусі склаліся ўсе неабходныя для гэтага перадумовы: “і тое, што памешчыцкія гаспадаркі былі болей уцягнутыя ў гандаль з Захадам, і асабліва цяжкія ўмовы для развіцця сельскай гаспадаркі, ствараемыя панаваннем паншчыннай сістэмы, якія прывялі гаспадарку да глыбокага заняпаду, і падрыхтаванасць памешчыкаў і сялянства да адмены прыгоннага права шэрагам рэформаў (люстрацыя дзяржаўных маёмасцей, інвентарныя рэформы і інш.), праведзеных тут у 40-я гады” [15, с. 219].

У абагульняючых працах па гісторыі Беларусі, якія выйшли з друку ў 70-я гг. [16], на вялікім фактычным і статыстычным матэрыяле разглядаліся пытанні сацыяльна-эканамічнага і палітычнага жыцця Беларусі напярэдадні адмены прыгону. Адзначалася, што панаванне феадальна-прыгонных адносін стала перашкодай далейшаму развіццю прамысловасці і сельскай гаспадаркі. К сярэдзіне 50-х гг. ХІХ ст. надзвычай абвастрылася барацьба сялянскіх мас супроць прыгоннага прыгнёту. Напружанай была і палітычная абстаноўка ў Беларусі ў сувязі з нацыянальнай палітыкай царызму [17].

Два апошніх дзесяцігоддзі ХХ ст., а таксама пачатак ХХІ ст. – гэта час, калі працягвалася вывучэнне аграрнай і палітычнай гісторыі Беларусі першай паловы ХІХ ст. Сацыяльна-эканамічнычныя і палітычныя перадумовы адмены прыгону знайшлі сваё адлюстраванне ў абагульняючых працах [18]. У другім томе “Гісторыі сялянства Беларусі” С.М. Самбук, аналізуючы становішча сялянства напярэдадні адмены прыгону, пісала, што рост феадальна-прыгонніцкага ўціску, узмацненне пазаэканамічнага прымусу выклікалі незадаволенне сялян і вялі да абвастрэння класавай барацьбы на вёсцы. Аўтар прывяла лічбы сялянскіх хваляванняў у цэлым па краіне і па Беларусі асобна, паказала формы барацьбы сялян, у прыватнасці рух за цвярозасць у канцы 50-х - пачатку 60-х гг. [19, с. 32-41]. У 2005 г. выйшла з друку манаграфія В.П. Панюціча «Историография аграрной истории Беларуси (1861-1917 гг.) [20]. Аўтар прааналізаваў калектыўныя працы, манаграфіі, шматлікія артыкулы беларускіх гісторыкаў прысвечаных аграрнай праблематыцы 60-90-х гг. ХІХ – пачатку ХХ ст. Тэма перадумоў адмены прыгону ў Беларусі не знайшла свайго грунтоўнага асвятлення.

На сённяшні дзень у асяроддзі навукоўцаў няма адзінай думкі аб аб’ектыўных сацыяльна-эканамічныхі палітычных перадумовах адмены прыгоннага права. Савецкія гісторыкі пісалі аб крызісе феадальна-прыгонніцкай сістэмы, большасць замежных (услед за П.Б. Струве і А. Гершанкронам) прыйшлі да заключэння, што прыгонная сістэма гаспадарання напярэдадні 1861 г. была цалкам жыццяздольная [21, с. 202]. Патрабуе далейшага вывучэння і тэма сялянскага руху ў Беларусі напярэдадні адмены прыгону. Яшчэ П.А. Зайанчкоўскі звяртаў увагу на “вядомую тэндэнцыю да перабольшвання сялянскага руху перыяду падрыхтоўкі і рэалізацыі рэформы ” [22, с. 96]. Чакае далейшага аналізу і тэма даўгоў памешчыкаў напярэдадні ліквідацыі прыгону. Прыводзячы лічбы памешчыкай запазычанасці, айчынныя гісторыкі не ўлічвалі тое, што для дваран Расійскай імперыі пры закладзе маёнткаў быў устаноўлены ільготна-нізкі працэнт (4-5% гадавях) з працяглым тэрмінам выплаты (да 35 гадоў) [23, с. 5]. Гэтыя і іншыя праблемы, безумоўна, патрабуюць далейшага даследавання з выкарыстаннем дадзеных аб макра- і мікраўзроўнях сацыяльна-эканамічнага развіцця перадрэформенных дзесяцігоддзяў.

 Шэраг сучасных беларускіх даследчыкаў: А. Кіштымаў, А. Каханоўскі, А. Латышонак і інш. – разглядаюць гісторыю Беларусі ў складзе Расійскай імперыі скрозь прызму мадэрнізацыйнай парадыгмы, якая ўлічвае геапалітычнае палажэнне рэгіёна, яго гістарычную спадчыну, узровень сацыяльна-эканамічнага, палітычнага і культурнага развіцця, спецыфіку нацыянальнага менталітэту. Пры такім падыходзе з’яўляецца магчымасць вызначыць месца беларускіх зямель у працэсах пераходу ад традыцыйнага аграрнага да сучаснага індустрыяльнага грамадства, акрэсліць асаблівасці развіцця мадэрнізацыйных працэсаў. У большасці аналізуюцца змены ў прамысловасці, пачатак працэса мадэрнізацыі ў Беларусі. Так, на думку А. Кіштымава, Беларусь да “Вялікіх рэформаў” 60-70-х гадоў ХІХ ст. была аграрным грамадствам з элементамі гандлёвага капіталу [24, с. 139]. Пытанні аб глыбіні пранікнення капіталістычных адносін у сельскую гаспадарку, поглядах беларускіх памешчыкаў на праблему вызвалення сялян, а таксама на складванне перадумоў адмены прыгону ў заходніх губернях яшчэ чакаюць свайго аналізу пры дапамозе метадалагічнага інструментара мадэрнізацыйнага падыходу.

Такім чынам, айчынная гістарыяграфія назапасіла вялікі фактычны матэрыял, шмат каштоўных высноў і назіранняў па праблеме перадумоў адмены прыгону ў Беларусі. Аднак гэтыя дасягненні выглядаюць разрозненымі, ізаляванымі. Вывучэнне сацыяльна-эканамічнай і палітычнай сітуацыі ў Беларусі напярэдадні 1861 г. па-ранейшаму застаецца актуальным. Аб гэтым можна меркаваць па значнай колькасці публікацый, якія ахопліваюць шырокі спектр сюжэтаў, як раней заставаўшыхся па-за ўвагай гісторыкаў, так і традыцыйных. Патрабуюць далейшай распрацоўкі такія аспекты вывучэння праблемы, як ступень праяўлення крызісу прыгонніцкай сістэмы ў Беларусі напярэдадні ліквідацыі прыгону, эканамічныя, палітычныя і маральныя фактары пры прыняцці рашэння аб ліквідацыі прыгону, сапраўдныя прычыны, падштрухнуўшыя памешчыкаў беларуска-літоўскіх губерняў апынуцца “у авангардзе” працэсу вызвалення сялян Расійскай імперыі. На сённяшні дзень яшчэ адсутнічае абагульняючая праца, у якой на аснове сучасных метадаў аналізу шырокага комплекса дайшоўшых да нас крыніц былі б падведзеныя вынікі сучасных навуковых пошукаў.

Літаратура і крыніцы

Довнар-Запольский, М.В. Статистические очерки Северо-Западного края / М.В. Довнар-Запольский // Исследования и статьи / М.В. Довнар-Запольский. − Киев, 1909. − Т. 1. − С. 425−486.; Ён жа. Народное хозяйство Белоруссии, 1801-1914 гг. / М.В. Довнар-Запольский. – Минск: Изд-во Госплана БССР, 1926. – 238 с.; Ён жа. Гісторыя Беларусі / М. В. Доўнар-Запольскі. – Мінск: БелЭн, 1994. – 510 с.

Ігнатоўскі, У. Гісторыя Беларусі ў ХІХ і ў пачатку ХХ сталецця. Лекцыі, чытанныя студэнтам Беларускага дзяржаўнага ўніверсітэта / У. Ігнатоўскі. – 2-е выд. – Мінск: Дзяржвыдат Беларусі, 1926. – 251 с.; Ён жа. Кароткі нарыс гісторыі Беларусі / У. Ігнатоўскі. – 5-е выд. – Мінск: Беларусь, 1991. – 190 с.

1. Пичета, В.И. Помещичье хозяйство накануне реформы / В.И. Пичета // Великая реформа. Русское общество и крестьянский вопрос в прошлом и настоящем: в 6 т. / По ред. А.К. Дживилегова (гл. ред.) [и др.].– М.: Типография Т-ва И. Д. Сытина. 1911. – Т. 3. – С.105-138; Ён жа. История белорусского племени / В. Пичета // Курс Белоруссоведения: лекции, чит. в Белорус.нар. ун-те в Москве летом 1918 г. / В.И. Пичета [и др.]. − М., 1918−1920. − С. 1−86.

Доўнар-Запольскі, М. В. Гісторыя Беларусі … − С. 335-336.

Ігнатоўскі, У.М. Кароткі нарыс гісторыі Беларусі … – С. 169.

Ленин, В.И. “Крестьянская реформа” и пролетарско-крестьянская революция. / В.И. Ленин. // Полн. собр. соч.: в 55 т. – Т. 20. – С.172-180.

Бурдзейка, А. Да пытання аб рэформе 1861 г. на Беларусі / А. Бурдзейка // Запіскі аддзелу гуманітарных навук інстытуту беларускай культуры. – Менск. – 1928. – Кн. 3. – Т. ІІ. – С. 451-461.

Кернажыцкі, К.І. Гаспадарка прыгоннікаў на Беларусі ў канцы ХVІІІ і ў першай палове ХІХ ст.: (Да праблемы разлажэння феадалізма ў Беларусі) / К.І. Кернажыцкі. – Мінск: Выд-ва Бел. Акад. навук, 1935. – 271 с.

Лочмель, І. Адмена прыгоннага права на Беларусі ў 1861 г. / І. Лочмель // Бальшавік Беларусі. – 1939. – № 5. – С. 84-95.

История Белорусской ССР / АН БССР, Ин-т истории; редкол. В.Н. Перцев [и др.]. – Минск: Изд-во АН БССР, 1954. – Т. 1. – 502 с.

Фридман, М.Б. Отмена крепостного права в Белоруссии / М.Б. Фридман. – Минск: Изд-во БГУ, 1958. – 202 с.

Предпосылки крестьянской реформы 1861 г. в Литве и Западной Белоруссии / Н.Н. Улащик; АН СССР, Ин-т истории. – М.: Наука, 1969. – 479 с.

Токць, С. Савецкая гістарыяграфія беларускага сялянства перыяду Расійскай імперыі / С. Токць // Гістарычны Альманах. – 2004. – Т. 10. – С. 45-73.

Нечкина, М.В. Реформа 1861 года как побочный продукт революционной борьбы (К методологии изучения реформы) / М.В. Нечкина // Революционная ситуация в России в 1859-1861 гг. / Акад.наук СССР, Ин-т истории; ред. М. В. Нечкина. – М.: Изд-во АН СССР, 1962. – С. 7-17.

Чепко, В.В. Сельское хозяйство Белоруссии в первой половине ХІХ века / В.В. Чепко; АН БССР, Ин-т истории. – Минск: Наука и техника, 1966. – 220 с.

Гісторыя Беларусскай ССР: у 5 т. / АН БССР, Ін-т гісторыі; рэдкал.: К.І Шабуня (гал. рэд.) [і інш.] . – Мінск: “Навука і техніка”, 1972-1975. Т. 2.: Беларусь у перыяд капіталізму (1861-1917 гг.). – 1972. – 688 с.; История Белорусской ССР / АН БССР, Ін-т истории; редкол.: И.М. Игнатенко (гл. ред.) [и др.] . – Минск: “Наука и техника”, 1977. – 632 с.

История Белорусской ССР … – С. 117-118.

Нарысы гісторыі Беларусі: у 2 ч. / АН Беларусі, Ін-т гісторыі; рэдкал.: М.П. Касцюк [і інш.]. – Мінск: Беларусь, 1994. – Ч. 1. – 527 с.; Гісторыя сялянства Беларусі са старажытных часоў да 1996г.: у 3 т. / В.И. Мялешка [і інш.]; рэд. В.И. Мялешка. – Мінск: Беларус. навука, – Т. 1: Гісторыя сялянства Беларусі ад старажытных часоў да 1861 г. – 1997. – 431 с.; Гісторыя Беларусі: у 6 т. / рэдкал.: М. Касцюк (гал. рэд.) [і інш.]. – Мінск: Экаперспектыва, 2000-2005. – Т. 4: Беларусь у складзе Расійскай імперыі (канец ХУІІІ-пачатак ХХ ст.) / М. Біч [і інш.]. – 2005. – 518 с.

Гісторыя сялянства Беларусі са старажытных часоў да нашых дзён: у 3 т. / З.Е. Абезгаўз [і інш.]; рэд. В.П. Панюціч; Нац. акад. навук Беларусі, Ін-т гісторыі. – Мінск: Беларус. навука, 2002. – Т. 2: Гісторыя сялянства Беларусі ад рэформы 1861 г. да сакавіка 1917 г. – 552 с.

Панютич, В.П. Историография аграрной истории Беларуси 1861-1917 гг. / В.П. Панютич. Нац. акад. наук Беларуси, Ин-т истории. – Минск: Ин-т истории НАН Беларуси, 2005. – 260 с.

Реформа 1861 г. в истории России (к 150-летию отмены крепостного права): сб. обзоров и рефератов / РАН ІИНИОН. Центр. социал. науч.-информ. исслед. Отдел истории; В.С. Коновалов (отв.ред) [и др.]. – М., 2011. – 345 с.

1. Зайончковский, П.А. Советская историография реформы 1861 года / П.А. Зайончковский // Вопр. истории. − 1961. − № 2. − С. 85−104.

Рязанов, В.Т. Реформа 1861 года в России: причины и исторические уроки / В.Т. Рязанов // Вес. СПб.ун-та. – Сер. 5. Экономика. – 2011. – Вып. 2. – С. 3-17.

На шляху станаўлення беларускай нацыі: гістарыяграфічныя здабыткі і праблемы / В.В. Яноўская [і інш.]; навук. рэд. В.В. Яноўская; НАН Беларусі, Інстытут гісторыі. – Мінск: Беларуская навука, 2011. – 311 с.